ঢাকা থেকে ‘হাম হাম’ এর উদ্দেশে সরাসরি সড়ক, রেল ও বিমান যে কোন একটি পথ আপনি বাছাই করতে পারেন। তবে বিমানপথে আসতে হলে আপনাকে প্রথমে সিলেট আসতে হবে। সিলেট ওসমানী বিমানবন্দর থেকে সোজাসুজি সড়ক অথবা রেলপথে মৌলভীবাজার আসতে পারেন। রেলপথ ব্যবহার করলে আপনি সিলেট থেকে সোজা শ্রীমঙ্গলে এলেই ভালো হবে। সিলেট থেকে মৌলভীবাজার সড়কপথের দূরত্ব প্রায় ৬০ কিলোমিটার। ঢাকা থেকে সরাসরি মৌলভীবাজারের সাথে রেলযোগাযোগ রয়েছে। ঢাকা-সিলেট রুটে চলাচলকারী ট্রেনগুলো মৌলভীবাজারের শ্রীমঙ্গল স্টেশন ধরেই সিলেটে যায়। ঢাকা-সিলেট রুটে যে ট্রেনগুলো প্রতিদিন যাতায়াত করে তা হলো, উপবন এক্সপ্রেস, কালনী এক্সপ্রেস, জয়ন্তিকা এক্সপ্রেস, পারাবত এক্সপ্রেস আপনি এর যে কোন একটি ট্রেনের সুবিধা নিতে পারেন। তবে বাস, অথবা ট্রেন যেভাবেই যান না কেন, আপনাকে প্রথমেই মৌলভীবাজার অথবা শ্রীমঙ্গল স্টেশনে নামতে হবে। মৌলভীবাজার অথবা শ্রীমঙ্গল দুই জায়গা থেকেই আপনি ‘হাম হাম’ এর উদ্দেশে কমলগঞ্জ যেতে পারেন। শ্রীমঙ্গল থেকে লাউয়াছড়ার পথ ধরে ভানুগাছ বাসস্ট্যান্ড থেকে আঁকাবাঁকা পাহাড়ি পথে পৌঁছে যাবেন কমলগঞ্জ। কমলগঞ্জ পৌরসভার মোড় থেকে আদমপুর রোড ধরে কলাবাগান পর্যন্ত দূরত্ব প্রায় ২৪ কিলোমিটার। এর মধ্যে কুড়মা বাগান পর্যন্ত প্রায় ১৪ কিলোমিটার পাকা রাস্তা। কুড়মা বাগান থেকে কলাবাগান পর্যন্ত বাকি পথটা কাঁচা রাস্তা। যাওয়ার পথে রাস্তায় দেখা হবে প্রাচীনতম চা বাগান চম্পারার। উঁচ-নিচু পাহাড়ের কোলঘেঁষে চা শ্রমিকদের ছোট্ট একটি গ্রাম এই কলাবাগান। এখান থেকে ‘হাম হাম’ যাবার জন্য স্থানীয় একজন গাইড সাথে নিয়ে যাওয়া অত্যাবশ্যক। কারণ জঙ্গলের রাস্তা সব সময় ভয়ঙ্কর। একবার যদি পাহাড়ের ভেতর পথ হারান তবে সেখান থেকে বের হওয়া চাট্টিখানি কথা নয়। শত শত বিপদ একেবারে নাকের ডগায়, আর ভয়ঙ্কর জীব-জন্তুর কথা বাদই দিলাম। সুতরাং প্রথমবার যারা যাবেন তাদের জন্য রাস্তা ভুল করাই স্বাভাবিক। এ ছাড়া ভ্রমণের সময় পাহাড়ি পথে হাঁটার সুবিধার্থে এবং আত্মরক্ষার্থে প্রত্যেকের সাথে একটি করে বাঁশ বা লাঠি নেয়া আবশ্যক। এ ছাড়া জোঁকের হাত থেকে রক্ষা পেতে কিছু লবণ ও সরিষার তেল নিয়ে নিলে ভালো হয়।